2010
Tapahtumia > Lokakuu

4. lokakuuta – Unkarin myrkkyvuoto sai alkunsa kun alumiinitehtaan lieteallas murtui ja ympäristöön valui lähes miljoona tonnia raskasmetalleja sisältävää ruosteenpunaista lietettä.
6. lokakuuta – Instagram avattiin.
6. lokakuuta – Moottoritie välillä Kemi – Simon Maksniemi avattiin virallisesti liikenteelle. Avauspuheen piti muun muassa liikenneministeri Anu Vehviläinen.
7. lokakuuta – Nobelin kirjallisuuspalkinnon sai perulainen Mario Vargas Llosa.
8. lokakuuta – Nobelin rauhanpalkinto myönnettiin kiinalaiselle toisinajattelijalle Liu Xiaobolle. Palkitsemisesta ilmoitti Norjan suurkäräjien Nobel-komitean puheenjohtaja Thorbjørn Jagland. Kiina tuomitsi palkitsemisen "rauhanpalkinnon periaatteiden vastaiseksi". Saksa ja Ranska puolestaan vaativat Liun vapauttamista hänelle "valtionvastaisen toiminnan" vuoksi Kiinassa langetetusta 11 vuoden vankeudesta.
8. lokakuuta – Eduskunnan perustuslakivaliokunta kehotti valtakunnansyyttäjää aloittamaan poliisitutkinnan entisen pääministerin Matti Vanhasen jääviysepäilyistä. Perustuslakivaliokunta oli ennen päätöstään kuullut Vanhasta ja oikeuskansleri Jaakko Jonkkaa.
9. lokakuuta – Pelastustunneli "B" pääsi ensimmäisenä loukkuun jääneiden kaivosmiesten luo Chilen kaivosonnettomuudessa aamu 8:n aikaan paikallista aikaa.
10. lokakuuta – Päivämäärän takia (10.10.10) monissa kirkoissa järjestettiin Häiden yö, jossa vihkimisen sai alkaen keskiyöstä kunhan kuulutukset olivat kunnossa.
10. lokakuuta – Kirgisian presidentinvaalit.
11. lokakuuta – Nobelin taloustieteen palkinto eli talouden Nobel myönnettiin Peter A. Diamondille, Dale T. Mortensenille ja Christopher A. Pissaridesille työmarkkina-analyysista.
12. lokakuuta – Marhanetsin tasoristeysonnettomuudessa Ukrainassa kuoli yli 40 ihmistä.
12. lokakuuta – Yle TV2:n Ajankohtainen kakkonen ‑ohjelmassa esitettiin Homoilta-keskustelu, joka johti muutaman päivän aikana liki 10 000 suomalaisen eroon evankelisluterilaisesta kirkosta.
12. lokakuuta – Asteroidi "2010 TD54" ohitti maan vain 51 800 kilometrin etäisyydeltä ollen lähimmillään Singaporen yläpuolella.
13. lokakuuta – Loukkuun jääneiden kaivosmiesten nosto alkoi Chilen kaivosonnettomuudessa.
14. lokakuuta – Chilen kaivosonnettomuudessa loukkuun jääneiden kaivosmiesten nosto-operaatio saatiin päätökseen.
14. lokakuuta – Iranin presidentti Mahmud Ahmadinejad saapui vierailulle Libanoniin. Vierailu herätti levottomuutta naapurimaassa Israelissa, jonka tuhoamista Ahmadinejad oli avoimesti vaatinut.
19. lokakuuta – Juoksija Lasse Virén nousi eduskuntaan Espoon kaupunginjohtajaksi siirtyvän Jukka Mäkelän tilalle. Virén oli pudonnut eduskunnasta vuoden 2007 vaaleissa.
19. lokakuuta – Islamistikapinalliset tekivät itsemurhaiskun Tšetšenian parlamenttitaloon.
21. lokakuuta – Komeetta Hartley 2 lähimmillään vain 0,12 AUn etäisyydellä maasta.
26. lokakuuta – Irakin entinen varapääministeri, Saddam Husseinin lähimpiin miehiin kuulunut Tariq Aziz tuomittiin Bagdadissa kuolemaan uskonnollisten puolueiden ja šiiamuslimien vainoista Saddamin valtakaudella. Kuolemantuomion sai myös kaksi muuta entistä Irakin johtohenkilöä.
26. lokakuuta – Transparency International -järjestö julkaisi selvityksen 176 valtion julkisen sektorin korruptoituneisuudesta. Maailman vähiten korruptoituneiksi maiksi todettiin Tanska, Singapore, Uusi-Seelanti ja Suomi, eniten korruptoituneiksi Somalia, Afganistan, Myanmar (entinen Burma) ja Irak.
27. lokakuuta – Ilmailualan 2-päiväinen lakko päättyi, kun työriidan osapuolet hyväksyivät valtakunnansovittelijan sovintoehdotuksen.
27. lokakuuta – Helsingin käräjäoikeudessa nostettiin syytteet törkeästä petoksesta kolmea Suomen Hiihtoliiton entistä johtohenkilöä – entisiä lajipäälliköitä Pekka Vähäsöyrinkiä ja Jari Piiraista sekä entistä päävalmentajaa Antti Leppävuorta – sekä hiihtäjä Jari Räsästä vastaan. Syyttäjä katsoi Suomen Tietotoimistoa vastaan vuosina 1998–2000 käydyn oikeusjutun tapahtuneen väärin perustein.
27. lokakuuta – Tulivuori Merapi alkoi purkautua Indonesiassa.
28. lokakuuta – ST1-huoltoasemaketju ilmoitti ostavansa kaikki Suomessa toimivat Shell-huoltoasemat.
31. lokakuuta – Brasilian presidentinvaalien toisen kierroksen voitti Dilma Rousseff saatuaan 56 prosenttia äänistä (1. kierroksella 47 prosenttia). Vastustaja Jose Serra sai 44 prosenttia (32,7 prosenttia).
31. lokakuuta – Ruotsin kruununprinsessa Victoria ja Prinssi Daniel saapuivat 4-päiväiselle vierailulle Suomeen. Vierailukaupunkeina heillä oli Helsinki, Espoo ja Lahti.